स्वीमिंग पूल में डालकर करंट छोड़ा, अस्पताल के बाहर फेंकी लाश; चोरी का शक था
Uttar Pradesh Shahjahanpur Suri Transport Manager Death Case - शाहजहांपुर में ट्रांसपोर्ट कंपनी के मैनेजर शिवम जौहरी (32) की खंभे में बांधकर पीट-पीटकर हत्या कर दी गई।
उत्तर प्रदेश के शाहजहांपुर में कारोबारियों ने एक ट्रांसपोर्ट मैनेजर शिवम जौहरी (32) को खंभे से बांधकर लोहे की रॉड से इतना पीटा की उसकी मौत हो गई। इतना ही नहीं उसके शव को वे अस्पताल के बाहर फेंक आए। घटना मंगलवार की है और इसका वीडियो बुधवार को सामने आया है। शिवम की अगले महीने ही शादी होने वाली थी।
ट्रांसपोर्ट मैनेजर शिवम के पिता ने बताया कि कारोबारियों ने ट्रांसपोर्ट में आए कपड़े की चोरी के आरोप में शिवम समेत कंपनी के 4 अन्य कर्मचारियों की पिटाई की। इसमें शिवम की मौत हो गई। घायल कर्मचरियों का कहना है कि उन्हें स्वीमिंग पूल में डालकर करंट भी लगाया गया है। शिवम के पिता ने दो कारोबारियों समेत 7 के खिलाफ मर्डर के आरोप में FIR दर्ज कराई है। पुलिस ने गुरुवार को चार आरोपियों को गिरफ्तार कर लिया है। इसमें ट्रांसपोर्ट मालिक बंकिम सूरी, कन्हैया हौजरी के अकाउंटेंट शिवम गुप्ता, गोविंद गुप्ता, राघव गुप्ता को पकड़ लिया है। जबकि अन्य आरोपियों की पुलिस तलाश कर रही है।
कुछ दिन पहले चोरी हुए थे कपड़े के गठ्ठर 
पिता अधीर जौहरी ने बताया कि कन्हैया हौजरी के नाम से कपड़ा फैक्ट्री है। इस फैक्ट्री का पूरा सामान सूरी ट्रांसपोर्ट से बाहर भेजा जाता था। सूरी ट्रांसपोर्ट में शिवम मैनेजर था। 4-5 दिन पहले ट्रांसपोर्ट गोदाम से कपड़े के 3-4 गठ्ठर चोरी हो गए। उन लोगों ने इसका आरोप मेरे बेटे और कंपनी के कुछ कर्मचारियों पर लगाया। बेटे ने इस बात की जानकारी दी थी कि नीरज और बंकिम ने सामान चोरी का आरोप उस पर लगाया है।
हौजरी और ट्रांसपोर्ट कंपनी के मालिक पर आरोप
अधीर जौहरी ने सदर बाजार थाना में कन्हैया हौजरी के मालिक नीरज गुप्ता और सूरी ट्रांसपोर्ट के मालिक बंकिम सूरी समेत 7 लोगों के खिलाफ हत्या की रिपोर्ट दर्ज कराई है। पिता का आरोप है कि इन लोगों ने ही शिवम पर कपड़ा चोरी का आरोप लगाया। उससे जबरन कागज पर चोरी की बात कुबूल करने को कहा। मना करने पर उसकी पीट-पीटकर हत्या कर दी।
पूरा शरीर काला था, जगह-जगह सरिया और करंट के निशान
शिवम जौहरी चौक इलाके के मोहल्ला अजीजगंज में रहते थे। वे सूरी ट्रांसपोर्ट में 7 साल से मैनेजर थे। पिता अधीर जौहरी के मुताबिक, मंगलवार दोपहर शिवम गोदाम पर जाने की बात कहकर निकला था। बोला कि नीरज गुप्ता और बंकिम सूरी ने कपड़े चोरी करने वाली बात के संबंध में पूछताछ के लिए बुलाया है।
इसके बाद शाम को एक फोन आया। उसने बताया कि शिवम मेडिकल कॉलेज में भर्ती है। उसको करंट लग गया है। जब मैं वहां पहुंचा तो पहले ही शिवम की मौत हो चुकी थी। उसके पूरे शरीर पर चोट के निशान थे। इतना ही नहीं, कई जगह शरीर जला हुआ था। ऐसा लग रहा था कि उसको करंट लगाया गया है। पूरा शरीर काला पड़ चुका था।
सरिया से पिटाई, करंट के निशान
पिता अधीर जौहरी के मुताबिक, बेटे की मौत के बाद रात में ही कोतवाली गए। लेकिन, पुलिसकर्मियों ने मुकदमा दर्ज करने से आनाकानी की। इसके बाद एसपी सिटी के पास गए। उनके निर्देश पर सीओ सिटी और प्रभारी अमित पांडेय राजकीय मेडिकल कॉलेज पहुंचे। वहां से बेटे के शव को पोस्टमॉर्टम के लिए भेजा। सीओ सिटी ने बताया कि शिवम की पोस्टमॉर्टम रिपोर्ट आ चुकी है। इसमें बर्बरता की पुष्टि हुई है। पिटाई से मौत की बात सामने आई है।
एसपी ने देर रात गोदाम में मारा छापा, कहा- अहम सुराग मिले
उधर, मामला बढ़ता देख मंगलवार रात ही एसपी एस आनंद भी मेडिकल कॉलेज पहुंचे। मेडिकल कॉलेज से वह सीधे कन्हैया हौजरी पहुंचे। वहां पर गोदाम पर छापा मारा। घटनास्थल के सीसीटीवी चेक करवाए गए। इस मामले पर एसपी का कहना है है कि अहम सुराग लगे हैं। उसकी जांच की जा रही है। किसी भी दोषी को बख्शा नहीं जाएगा।
मैनेजर की पिटाई का एक वीडियो बुधवार को वायरल हुआ, इसमें क्या है। पढ़िए...
'वीडियो में दिख रहा है कि शिवम को लोहे के एक खंभे से बांधा गया है। वहां पर कई लोग हैं। शिवम की स्थिति पहले से ही भयावह है। बदहवास हालत में वह खंभे से बंधा है। ऐसा लग रहा है कि उसे पहले से ही पीटा जा रहा था। बिल्कुल मरणासन्न की हालत में होने के बाद भी एक युवक शिवम को पीटे जा रहा है। वह बेरहमी से शिवम के शरीर व सिर पर सरिया मार रहा है। इस बीच कई कर्मचारी रोकने की बात भी कर रहे हैं, लेकिन दबंग नहीं माने।'
ये वीडियो वायरल होने के बाद कंपनी के कई ऐसे कर्मचारी भी सामने आए, जिनके साथ ये ज्यादती हुई। उन्होंने बताया कि शिवम की जिस जगह पर हत्या की गई, उस जगह पर वे लोग भी मौजूद थे। कपड़े चोरी करने के शक में उन्हें भी पीटा गया। कंपनी के मालिकों पर केस होने के बाद यह कर्मचारी समाने आए।
पढ़िए, पीड़ित कर्मचारियों की जुबानी, पूरी कहानी...
पीड़ित रामनिवास ने बताया, "ट्रांसपोर्ट मालिक सूरी के मौसेरे भाई हम पांच लोगों को कन्हैया हौजरी वाले के घर लेकर गए। वहां छत पर ले जाकर सभी को बांध दिया। शिवम को अलग खंभे से बांधा था। चोरी का इल्जाम लगाया और पूछ रहे थे कि बताओ कहां-कहां चोरी की। वहां पर कई लोग खड़े थे। लोग वीडियो बनवा रहे थे। एक सादा कागज दिया। बोला कि इसमें लिखो कि यहां पर काम करता हूं। इस जगह से कप़ड़ा चोरी हुई है जिसे हम लोगों ने की है।"
अगर गवाही दी तो जान से मार देंगे, परिवार की भी लाश नहीं मिलेगी
एक अन्य कर्मचारी रघुवीर ने बताया, "कन्हैया हौजरी वालों ने हम सभी लोगों को कोड़ों और डंडों से पीटा। स्वीमिंग पूल के ऊपर लटकाया और पानी में करंट छोड़ दिया। पांच मंजिल पर चेन से लटकाकर मारा और ट्रांसपोर्ट मालिक बंकिम सूरी वहीं खड़े थे। लेकिन वह मना नहीं कर रहे थे। उन्होंने कहा था कि हमें कोई मतलब नहीं, इन लोगों को मारो। शिवम को पीट-पीटकर मार डाला था। बोले कि जो मर गया है, उसके लिए गवाही न देना, अगर गवाही दी तो तुमको जान से मार देंगे। घर वालों को लाश भी नहीं मिलेगी।"
रस्सी से बांधकर इतना मारा कि चार से पांच डंडे टूट गए, लेकिन वे नहीं पसीजे
एक अन्य पीड़ित राहुल ने बताया, "ट्रांसपोर्ट मालिक बंकिम सूरी ने कन्हैया हौजरी के यहां हम लोगों को भेजा था। हमसे कागज पर लिखवाया गया कि हम गवाही देंगे कि सभी ने चोरी की है। चोरी करने वालों में पांच का नाम लिखा था। जब मैंने लिखने से मना कर दिया तो धमकाया गया। डर के मारे हम सभी ने प्रार्थना पत्र लिखा और साइन कर दिए। वहां पर ट्रांसपोर्ट मालिक सामने बैठे थे। वो लोग हमें पीटने के लिए खींच रहे थे। तब हमने बंकिम सूरी से कहा था कि भईया ये लोग खींच रहे हैं, बचा लो। सबसे पहले रघुवीर और संजू को मारा, उसके बाद रामनिवास को मारा। उन्हें इतना मारा कि चार से पांच डंडे टूट गए। फिर भी ये लोग नहीं माने।"
चाचा बोले- बड़े लोगों ने प्रशासन से मिलीभगत की, इसलिए कार्रवाई नहीं हो रही
इन सभी कर्मचारियों को इलाज के लिए मेडिकल कॉलेज में भर्ती कराया गया है। इस मामले में एसपी सिटी सुधीर जायसवाल, सीओ सिटी वीएस वीर सिंह, सदर थाना प्रभारी अमित पांडेय जांच पड़ताल कर रहे हैं। मृतक के चाचा ने बताया कि ये लोग बड़े लोग हैं। मेरे भतीजे को मारने के बाद इन लोगों ने प्रशासन के बड़े अधिकारियों से बातचीत की है। इसलिए पुलिस ने अब तक कार्रवाई नहीं की। लेकिन, मैं प्रशासन और शासन से गुहार लगाता हूं कि मेरे भतीजे को न्याय दिलाया जाए। उसके हत्यारों पर कार्रवाई की जाए।
इस पूरे मामले में एसपी एस. आनंद ने बताया कि ट्रांसपोर्ट कंपनी के मैनेजर की मौत की रिपोर्ट दर्ज कर ली गई है। जो वीडियो सामने आया है, वह सही है। इस मामले में ट्रांसपोर्ट कंपनी के मालिक बंकिम सूरी और कन्हैया हौजरी के मालिक नीरज गुप्ता समेत 7 नामजद हैं। जल्द ही मामले का खुलासा कर दिया जाएगा।